b'\n_START_ARTICLE_\nVladimir Zagorec\n_START_PARAGRAPH_\nVladimir Zagorec (Zagreb, 22. studenog 1963.), umirovljeni general Hrvatske vojske._NEWLINE_Vladimir Zagorec je do Domovinskog rata pomo\xc4\x87ni geodet i suvlasnik du\xc4\x87ana s lova\xc4\x8dkim oru\xc5\xbejem u Velikoj Gorici, streloviti uspon zapo\xc4\x8deo je kao voza\xc4\x8d generala Ivana \xc4\x8cermaka, a taj poziv brzo je zamijenio \xc5\xa1efovom foteljom, navodno zato \xc5\xa1to mu je nabavio kamion metaka. 1993. godine kao pomo\xc4\x87nik ministra obrane postaje i prvi \xc5\xa1ef tvrtke RH Alan, \xc4\x8dija osnovna fukncija je bila kupoprodaja oru\xc5\xbeja za vrijeme embarga na uvoz istog u Republiku Hrvatsku. U to vrijeme Zagorec je sudjelovao u brojnim poslovima milijunske vrijednosti, te u njima \xc4\x8desto imao klju\xc4\x8dnu ulogu, jer se bez njegova potpisa brojne takve transakcije naj\xc4\x8de\xc5\xa1\xc4\x87e nisu mogle zavr\xc5\xa1iti. Zagorec je du\xc5\xbenost \xc5\xa1efa RH Alana obna\xc5\xa1ao do promjene vlasti 2000. godine. _NEWLINE_Nakon odlaska s te funkcije, Zagorec je napustio Hrvatsku i nastanio se u Be\xc4\x8du. Prema tvrdnjama njegovog poslovnog partnera Romana Bindera, Zagorec radi za neke austrijske tvrtke, investicijske fondove i banke, te za njih u Hrvatskoj pronalazi unosne projekte. Magazin Nacional je u o\xc5\xbeujku 2006., pi\xc5\xa1u\xc4\x87i o 50 najbogatijih Hrvata, Zagorca stavio na 44. mjesto s 26 milijuna eura osobnog bogatstva._NEWLINE_2004. godine Vladimir Zagorec ponovno dolazi u centar pa\xc5\xbenje javnosti, i to zbog situacije u kojoj je otet njegov, tada sedamnestogodi\xc5\xa1nji sin. Nakon \xc4\x8detiri dana sin je oslobo\xc4\x91en a policijska istraga uputila je na Hrvoja Petra\xc4\x8da, biv\xc5\xa1eg prijatelja, koji je za to djelo 2006. godine nepravomo\xc4\x87no osu\xc4\x91en na 6 godina zatvora. No upravo na tom su\xc4\x91enju, Hrvoje Petra\xc4\x8d optu\xc5\xbeuje Zagorca kao ratnog profitera: izravno ga je optu\xc5\xbeio da je  otu\xc4\x91io drago kamenje koje je bilo namjenjeno za obranu Hrvatske. Radi se o dijamantima koje je u ratnim godinama u Ministarstvo obrane donio trgovac oru\xc5\xbejem kao zalog za akontaciju od pet milijuna dolara \xc5\xa1to mu je MORH isplatio za nabavu raketnog sustava S-300. Dijamanti su bili pohranjeni u sefu MORH-a, ali nikada nisu slu\xc5\xbebeno zavedeni, a nestali su nakon \xc5\xa1to je Zagorac predao du\xc5\xbenost u MORH-u_NEWLINE_U velja\xc4\x8di 2007. godine, zagreba\xc4\x8dko \xc5\xbdupanijsko dr\xc5\xbeavno odvjetni\xc5\xa1tvo protiv generala Vladimira Zagorca podnijelo je zahtjev za pokretanje istrage. Policija je podnijela kaznenu prijavu protiv Zagorca, u kojoj ga kao biv\xc5\xa1eg pomo\xc4\x87nika ministra obrane ovla\xc5\xa1tenog za raspolaganje sredstvima za kupnju oru\xc5\xbeja i opreme za obranu tereti, da je zloupotrijebio polo\xc5\xbeaj i otu\xc4\x91io znatnu koli\xc4\x8dinu dragog kamenja. S obzirom da se Zagorec nije pojavio na istra\xc5\xbenom ro\xc4\x8di\xc5\xa1tu na zagreba\xc4\x8dkom sudu, za njim je raspisana me\xc4\x91unarodna tjeralica. Na osnovi te tjeralice, Zagorec je uhi\xc4\x87en u Be\xc4\x8du, 13. velja\xc4\x8de 2007. godine. Tri dana je proveo u Be\xc4\x8dkom istra\xc5\xbenom zatvoru, te je pu\xc5\xa1ten uz jam\xc4\x8devinu od milijun eura, kako bi se branio sa slobode. Zagorec se na saslu\xc5\xa1anju izjasnio protiv izru\xc4\x8denja Republici Hrvatskoj._NEWLINE_U rujnu 2007. godine general Vladimir Zagorec pokre\xc4\x87e tu\xc5\xbebu protiv predsjednika RH Stjepana Mesi\xc4\x87a za klevetu izre\xc4\x8denu na njegov ra\xc4\x8dun. Stjepan Mesi\xc4\x87 je, naime, po mi\xc5\xa1ljenju Zagorca, u jednoj svojoj izjavi implicirao da je pravi Zagor\xc4\x8dev otac zapravo prvi predsjednik RH Franjo Tu\xc4\x91man._NEWLINE_Iako u vrijeme Domovinskog rata, a ni poslije, nije proveo niti dana na boji\xc5\xa1nici, Vladimir Zagorec je , kada se osim odli\xc4\x8dja pribroje i prate\xc4\x87e vojne medalje i spomenice, najodlikovaniji hrvatski gra\xc4\x91anin. Me\xc4\x91utim, u o\xc5\xbeujku 2009. godine Stjepan Mesi\xc4\x87 oduzima osam odlikovanja i jednu medalju Vladimir Zagorcu zbog zlouporabe polo\xc5\xbeaja i ovlasti. _NEWLINE__NEWLINE_Popis odli\xc4\x8dja: _NEWLINE_- Red Kneza Domagoja (oduzet)_NEWLINE_- Red Nikole \xc5\xa0ubi\xc4\x87a Zrinskog (oduzet)_NEWLINE_- Red Bana Jela\xc4\x8di\xc4\x87a (oduzet)_NEWLINE_- Red Hrvatskog tropletera (oduzet)_NEWLINE_- 26. svibnja 1994. Spomenica Domovinskog rata 1990.-1992._NEWLINE_- 26. svibnja 1994. Spomenica Domovinske zahvalnosti_NEWLINE_- 28. rujna 1995. - Medalja za sudjelovanje u operaciji "Bljesak"_NEWLINE_- 28. rujna 1995. - Medalja za sudjelovanje u operaciji "Oluja"_NEWLINE_- 28. rujna 1995. - Medalja za sudjelovanje u operaciji "Ljeto 95"_NEWLINE_- 28. studenog 1995. - Medalja za iznimne pothvate (oduzeta)_NEWLINE_- 12. o\xc5\xbeujka 1996. Red hrvatskog trolista (oduzet)_NEWLINE_- 27. svibnja 1996. Red Danice Hrvatske s likom Bla\xc5\xbea Lorkovi\xc4\x87a (oduzet)_NEWLINE_- 24. prosinca 1996. Red Ante Star\xc4\x8devi\xc4\x87a (oduzet)_NEWLINE_- 22. rujna 1997. - Spomenice (oduzete)'